钦定古今图书集成/明伦汇编/氏族典/第271卷 > 王扩
## 钦定古今图书集成/明伦汇编/氏族典/第271卷 > 王扩

按《金史王扩传》：“扩字充之，中山永平人。明昌五年进
士，调邓州录事，润色律令文字，迁怀安令，除徐州观
察判官，被诏赈贷山东西路饥民，行章丘道中，遇一
男子，举止不常，捕讯果历城大盗也，众以为神。再迁
监察御史。是时凡斗杀奏决者，章宗辄减死，由是中
外断狱，皆以出罪为贤。扩谓同辈曰：‘生者既谳，地下
之冤云何’？”大安中，签河东北路按察事。贞祐二年，上
书陈河东守御策。迁汴后，召为户部侍郎。太府监奏
羊瘦不可供御。宣宗召扩诘问，扩奏曰：“官无羊，皆取
于民，今民心未安，宜崇节俭。廷议肥瘠，非所以示圣
德也。”宣宗首肯之。元兵至近郊，遣扩规办潼关刍粮。
高琪奏扩畏避，下吏论死。宣宗薄其责，削两阶。兴定
三年，卒，谥刚毅。